Inger Støjberg (V), 2006-04-25:
Nu er det jo rent faktisk sådan, at der er blevet afsat 2 mia. kr., hvoraf der nu er blevet sat adresse på de første 400 mio. kr.
Det er da klart, at de 2 mia. kr. også kan være med til at sætte fokus på nogle af de områder, der kommer frem her.
Dermed ikke være sagt, at vi vil gå ud og økonomisk prioritere lige præcis det ene eller det andet.
Men der er da ingen tvivl om, at de erfaringer, som vi høster her, er nogle erfaringer, som vi også skal lære af.
Ellers var der heller ingen grund til, at vi lod Dansk Center for Undervisningsmiljø følge op på de her ting, så vi alle sammen kan blive klogere.
Men det er altså bare sådan, at daginstitutionerne er kommunernes ansvar.
At vi så giver kommunalbestyrelserne og også pædagogerne og forældrekredsen nogle gode redskaber til netop at se, hvor det er, skoen trykker, synes jeg sådan set at selv hr. Martin Lidegaard og Det Radikale Venstre skulle være glade for.
I Venstre ønsker vi, at alle børn får en rigtig god start på tilværelsen.
Derfor gik vi bl.a. til valg på at forbedre de mindste børns vilkår og lovede i valgkampen at afsætte 2 mia. kr. til børneområdet generelt.
Med Venstre ved man jo, at det bliver til noget, så der er allerede nu sat adresse på de første 400 mio. kr. af de i alt 2 mia. kr.
Det er netop derfor, vi i dag førstebehandler det her rigtig gode lovforslag.
Lovforslaget skal bidrage til, at alle børn i dagtilbud får et godt fysisk miljø, et godt psykisk miljø og et godt æstetisk miljø.
Det skal ske ved, at der udarbejdes en skriftlig børnemiljøvurdering, som skal indeholde en lang række af de elementer, som danner ramme om børnenes hverdag i institutionen.
Danske børn opholder sig jo i utrolig mange timer i daginstitutionen.
Derfor skal rammerne også være i orden, og derfor er vi i Venstre meget glade for, at det her lovforslag nu fremsættes.
I Venstre lagde vi for nylig et familiepolitisk oplæg frem.
Det gjorde vi, fordi familiepolitik og børnepolitik er vigtigt for os.
Vi ønsker i sagens natur som liberale så stor frihed og fleksibilitet som overhovedet muligt for de danske børnefamilier.
Men frihed er jo ikke bare frihed, med frihed følger der et ansvar.
Derfor er et af forslagene i vort familiepolitiske oplæg, at der skal indføres en adfærdskodeks i institutioner og skoler, så man på institutionen eller i skolen børn, forældre, lærere og pædagoger imellem diskuterer, hvad god opførsel egentlig er, og på den måde sætter fælles ramme for, hvilke forventninger og hvilke krav der stilles til hinanden.
Derfor er vi også meget tilfredse med i Venstre, at netop det her lovforslag bl.a. opererer med, at en af de ting, som man kan gå ind og vurdere på institutionerne i det psykiske børnemiljø, er spørgsmålet om adfærdskodeks.
Det er klart, at vi i Venstre vil arbejde for, at der bliver skubbet endnu mere til den proces, så vi får diskuteret emnet adfærdskodeks endnu mere og bedre igennem på alle institutioner, så alle institutioner forhåbentlig om nogle få år har hver sit eget regelsæt.
Den her regering er den første regering, som har haft en samlet familiepolitik, en familiepolitik, som vi jo for få måneder siden fik en rigtig god debat om her i Folketingssalen, da vi havde den familiepolitiske redegørelse til debat.
I Venstre er vi glade for, at den her regering ikke bare lader det blive ved smukke ord, når det gælder god familiepolitik.
Derfor er det her lovforslag, der skal se på børnenes hverdag og de betingelser, som vi giver dem i hverdagen, blot et af mange tiltag, som regeringen tager fat på.
I Venstre vil vi meget mere på det her område, og derfor har vi lavet vores familiepolitiske oplæg, men vi støtter naturligvis fuldt ud op om det her lovforslag.